ธอส.ปล่อยกู้บ้านเอาใจข้าราชการดอกเบี้ยปีแรก2.99%
ธอส. ปล่อยสินเชื่อที่อยู่อาศัยเพื่อบุคลากรภาครัฐ ปี 2562 ให้แก่ ข้าราชการ พนักงานราชการ พนักงานมหาวิทยาลัย และ พนักงานรัฐวิสาหกิจ ผ่อนยาว 40 ปี
16 มิ.ย. 2562

ธอส. ปล่อยสินเชื่อที่อยู่อาศัยเพื่อบุคลากรภาครัฐ ปี 2562 ให้แก่ ข้าราชการ พนักงานราชการ พนักงานมหาวิทยาลัย และ พนักงานรัฐวิสาหกิจ ผ่อนยาว 40 ปี
รายงานข่าวจากธนาคารอาคารสงเคราะห์ (ธอส.) ระบุว่า การปล่อยกู้ให้กับบุคคลากรภาครัฐปีแรกจะคิดอัตราดอกเบี้ยต่ำ 2.99% ต่อปี ปี 2 MRR-3.00% ปีที่ 3 MRR-2.50% ปีที่ 4 จนถึงตลอดอายุสัญญา = MRR-1.00% ต่อปี ฟรีค่าธรรมเนียมการยื่นกู้ (0.1% ของเงินกู้) และฟรีค่าจดทะเบียนนิตกรรมจำนอง (1%ของวงเงินจำนอง)
สำหรับระยะเวลาการกู้ไม่น้อยกว่า 5 ปี (ทั้งกรณีกู้ใหม่และกู้ เพิ่ม) และไม่เกิน 40 ปี อายุผู้กู้รวมกับจำนวนปีที่ขอกู้ ต้องไม่เกิน 70 ปี ยกเว้น ข้าราชการตุลาการ อัยการ หรืออื่นๆ ที่มีอายุเกษียณมากกว่า 60 ปี ให้ใช้อายุผู้กู้เมื่อรวมกับระยะเวลาที่ขอกู้ต้องไม่เกิน 75 ปี
ขณะที่วัตถุประสงค์การปล่อยกู้ ให้ทั้งเพื่อซื้อที่ดินพร้อมอาคาร หรือห้องชุด เพื่อปลูกสร้างอาคาร หรือเพื่อซื้อที่ดินพร้อมปลูกสร้างอาคาร เพื่อไถ่ถอนจำนองที่ดินพร้อมอาคาร หรือห้องชุดจากสถาบันการเงินอื่น เพื่อต่อเติม หรือขยาย หรือซ่อมแซมอาคาร และเพื่อซื้ออุปกรณ์หรือสิ่งอำนวยความสะดวกที่เกี่ยวเนื่องเพื่อประโยชน์ในการอยู่อาศัย เป็นต้น